R E L A C I O N

PËR
PROJEKTLIGJIN “PËR RATIFIKIMIN 
E “TRAKTATIT PËR TREGTINË E ARMËVE””
Traktati për tregtinë e armëve është miratuar, në parim, me vendimin nr.470, datë 30.5.2013, të Këshillit të Ministrave, dhe është nënshkruar më                 3 qershor  2013.

Ky traktat është shumëpalësh dhe ka për qëllim të rregullojë tregtinë ndërkombëtare të armëve konvencionale. Projekti për të hartuar një traktat të tillë lindi në vitin 2001, kur një grup laureatësh të çmimit Nobel për Paqen, filluan të qarkullojnë një tekst për një projektkonventë për transferimet ndërkombëtare të armëve, me qëllim krijimin e një dokumenti të detyrueshëm ligjor për shtetet firmëtare. Pas lobimit nga ana e organizatave joqeveritare që operojnë në këtë fushë dhe promovimit të këtij instrumenti, në dhjetor të vitit 2006, Asambleja e Përgjithshme e OKB-së, adaptoi rezolutën 61/89, “Drejt një traktati për tregtinë e armëve; vendosja e standardeve të përbashkëta ndërkombëtare për importet, eksportet dhe transferimet e armëve konvencionale”.
Rezoluta 61/89 e OKB-së, e miratuar në vitin 2006, inicioi procesin për zhvillimin e një traktati për rregullimin e tregtisë ndërkombëtare të armëve konvencionale, të quajtur Traktati për Tregtinë e Armëve (TTA). Objektivi ishte që të arrihej një traktat i cili të kishte detyrime ligjore, duke e bërë tregtinë e armëve konvencionale më  të përgjegjshme dhe duke vendosur standarde të larta të përbashkëta ndërkombëtare për importet, eksportet dhe transferimet. 

Në dhjetor të vitit 2008, Asambleja e Përgjithshme adaptoi rezolutën 63/240, e cila vendosi krijimin e një grupi pune të shteteve anëtare të OKB-së, për të vazhduar fizibilitetin, qëllimin dhe projektparametrat për krijimin e një dokumenti të detyrueshëm ligjor për vendosjen e standardeve të përbashkëta ndërkombëtare për importet, eksportet dhe transferimet e armëve konvencionale.

Në dhjetor të vitit 2009, Asambleja e Përgjithshme adoptoi rezolutën 64/48, e cila vendosi të mbahej një konferencë për Traktatin e Tregtisë së Armëve në vitin 2012, me qëllim krijimin e një dokumenti të detyrueshëm ligjor për vendosjen e standardeve të përbashkëta ndërkombëtare për transferimin e armëve konvencionale. Gjithashtu, për këtë qëllim do të mbaheshin katër takime parapërgatitore (PrepCom), në korrik 2010, shkurt/mars 2011, korrik 2011 dhe shkurt 2012. Konferenca e OKB-së do të mbahej në korrik 2012.

Puna intensive përgatitore u krye gjatë viteve 2007 dhe 2009, e ndjekur nga Konferenca e Parë e Kombeve të Bashkuara mbi TTA - në, e mbajtur në Nju Jork nga data 2 - 27 korrik 2012. Megjithëse Konferenca dështoi në arritjen e një konsensusi, ajo solli projekttekstin e parë.

Në konferencën e fundit të OKB-së, të mbajtur në datat 18-28 mars të 2013, ky projekttraktat u rishikua, por ende nuk mund të arrihej asnjë konsensus me tre shtetet, të cilat refuzonin propozimet e drejtuesit. Traktati u miratua me shumicë të cilësuar me 2 prill të vitit 2013. Shumica e anëtarëve të  OKB-së ranë dakord për datën 3 qershor 2013, si datë të vendosur për hapjen e nënshkrimit të Traktatit. 

Qëllimi i TTA-së është të kontribuojë në paqen, sigurinë dhe stabilitetin rajonal e ndërkombëtar, duke rregulluar tregtinë ndërkombëtare të armëve konvencionale e duke zhdukur tregtinë e paligjshme të tyre. TTA-ja krijon standarde për transfertat e armëve konvencionale dhe kërkon që shtetet palë të kontrollojnë të gjitha eksportet e armëve për të siguruar që armët konvencionale dhe municionet nuk do të përdoren, midis të tjerash, në kundërshtim me Ligjin Ndërkombëtar Humanitar (konventat e Gjenevës së vitit 1949) si dhe në respektim të të drejtave të njeriut.

TTA-ja siguron vlerësimin e transferimit të armëve dhe masat për të parandaluar devijimin e armëve konvencionale nga shtetet importuese dhe eksportuese. Përveç kësaj, rrit transparencën në tregtinë e armëve duke inkurajuar mbajtjen e të dhënave dhe raportimin te Sekretariati dhe te palët e tjera shtetërore. Dispozitat e TTA-së, sipas nenit 2 të saj, mbulojnë transferimin e këtyre armëve konvencionale:
a) tank;

b) automjete ushtarake;

c) sisteme artilerie;

ç) 
aeroplanë ushtarakë;

d) helikopterë ushtarakë;

dh)
mjete detare (anije, nëndetëse të armatosura ose që përdoren për qëllime  ushtarake); 
e) raketa dhe sisteme raketash;

ë) 
armët e vogla e të lehta.

Sipas nenit 3, përfshihen në sistemin kombëtar të kontrollit edhe municionet që përdoren për armët e përmendura më sipër, si dhe pjesët dhe komponentet e dizenjuara për secilën prej këtyre armëve.

Traktati mbulon fushat e mëposhtme:
a) import;

b) eksport;

c) trasit-transship;

ç)
ndërmjetësimet.

Vendos kriteret, mbi të cilat shtetet duhet të vendosin lidhur me transferimin e armëve, duke i ndarë në detyrime ndërkombëtare dhe rajonale:
1. Një shtet anëtar nuk duhet të autorizojë transferimin ose të lejojë kalimin nëpërmjet territorit të tij të armëve të cilat janë në kundërshtim me embargot e armëve të vendosura nga OKB-ja;

2. Një shtet anëtar nuk duhet të autorizojë transferimin ose të lejojë kalimin nëpërmjet territorit të tij të armëve të cilat janë në kundërshtim me detyrimet e tij, ndërkombëtare apo rajonale;

3. Një shtet anëtar nuk duhet të autorizojë transferimet e armëve konvencionale nëse ka një risk thelbësor që:

a)  të përdoren në një mënyrë që rrezikojnë paqen dhe sigurinë ose provokojnë, zgjasin apo rëndojnë stabilitetin e brendshëm, rajonal ose ndërkombëtar; 
b)  të përdoren ose të ndihmojnë në shkelje serioze të ligjit ndërkombëtar humanitar;
c)  të përdoren ose të ndihmojnë në shkelje serioze të ligjit mbi të drejtat e njeriut;
ç) të përdoren ose të ndihmojnë në shkelje serioze të ligjit ndërkombëtar kriminal, përfshirë, gjenocidin, krime kundër njerëzimit dhe krime lufte;
d) të rrezikojnë seriozisht zhvillimin ekonomiko-shoqëror dhe reduktimin e varfërisë, ose të rrezikojnë zhvillimin  e një shteti;
dh) të devijohen drejt end-use-rave, të paautorizuar dhe të përdoren në një mënyrë që shkel qëllimin dhe principet e këtij Traktati, duke pasur në konsideratë edhe riskun e korrupsionit;
e) të përdoren nga krimi i organizuar ndërkombëtar, siç është përcaktuar në Konventën e Kombeve të Bashkuara kundër Krimit të organizuar Ndërkombëtar.

ë) të përdoren në mbështetjen, përkrahjen ose përgatitjen e një akti terrorist.

Është i rëndësishëm plotësimi i hendekut të tregtisë së parregulluar të armëve konvencionale në nivel ndërkombëtar dhe asistenca në zhvillimin e përpjekjeve për ndërtimin e paqes e mbështetjen humanitare. TTA-ja, duke vendosur standarde të përbashkëta ligjore për importin, eksportin dhe transferimin e armëve konvencionale, e bën tregtinë e armëve më të përgjegjshme dhe transparente. TTA-ja ka potencialin për të forcuar paqen dhe sigurinë në nivel global. 

Sistemi i kontrollit të eksporteve në Republikën e Shqipërisë tashmë është i konsoliduar dhe i rregulluar me ligjin dhe aktet nënligjore përkatëse.  Ligji nr.9707, datë 5.4.2007, “Për kontrollin shtetëror të veprimtarisë së import-eksportit të mallrave ushtarake dhe mallrave e teknologjive me përdorim të dyfishtë”, përbën edhe bazën e sistemit të kontrollit shtetëror shqiptar të eksporteve. Institucioni përgjegjës për zbatimin e politikës shtetërore në fushën e kontrollit shtetëror të eksporteve është Autoriteti Shtetëror për Kontrollin e Eksporteve (AKSHE), në bashkëpunim me ministritë dhe subjektet e tjera shtetërore, që kanë kompetenca për kontrollin e eksporteve.

Traktati rregullon transferimin në nivel ndërkombëtar të armëve konvencionale dhe armëve të vogla e të lehta,  ndihmon në transparencën mbi këto veprimtari si dhe është një instrument i detyrueshëm ligjor për t’u respektuar nga të gjitha shtetet e OKB-së.

Në zbatim të nenit 121, të Kushtetutës, ky projektligj i paraqitet Kuvendit për ratifikim.
KËSHILLI  I  MINISTRAVE

